РЕГЛАМЕНТ (ЕС) № 470/2012 НА КОМИСИЯТА
от 4 юни 2012 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на използването на полидекстроза (Е 1200) в пивото
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храни, и условията за тяхната употреба.
(2)
Списъкът може да бъде изменен в съответствие с процедурата по Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
(3)
Съгласно член 3, параграф 1 от Регламент (ЕО) № 1331/2008 списъкът на Съюза може да бъде актуализиран по инициатива на Комисията или при постъпване на заявление.
(4)
Бе подадено заявление за разрешително за използване на полидекстроза (Е 1200) като консервант в пивото, и то бе предоставено на държавите-членки.
(5)
Нискоенергийното и нискоалкохолното пиво по принцип не се приемат добре заради липсата на плътност и консистенция. Добавка от полидекстроза (E 1200) може да увеличи плътността и консистенцията и същевременно да осигури необходимата стабилност на пяната. Освен това полидекстрозата (Е 1200) е с ниска калорична стойност и добавянето ѝ няма да увеличи съществено общата калорична стойност на пивото.
(6)
Полидекстрозата (E 1200) принадлежи към групата добавки, за които не е определен допустим дневен прием (3). Това означава, че на нивата, необходими за постигане на желания технологичен ефект, тя не представлява опасност за здравето. Поради това е целесъобразно да се разреши употребата на полидекстроза (E 1200) в нискоенергийното и нискоалкохолното пиво.
(7)
Съгласно член 3, параграф 2 от Регламент (ЕО) № 1331/2008 Комисията изисква становището на Европейския орган за безопасност на храните, за да актуализира списъка на Съюза на добавките в храните, фигуриращ в приложение II към Регламент (ЕО) № 1333/2008, освен ако не е възможно въпросните актуализации да въздействат върху човешкото здраве. Тъй като разрешаването на употребата на полидекстроза (E 1200) в нискоенергийно и нискоалкохолно пиво представлява актуализация на списъка, която не е възможно да въздейства върху човешкото здраве, не е необходимо да се изисква становището на Европейския орган за безопасност на храните.
(8)
Съгласно преходните разпоредби на Регламент (ЕС) № 1129/2011 на Комисията от 11 ноември 2011 г. за изменение на приложение II към Регламент (ЕО) № 1333/2008 на Европейския парламент и на Съвета посредством създаване на списък на Съюза на добавките в храните (4) приложение II за създаване на списък с добавките в храните и условията им за използване се прилага от 1 юни 2013 г. За да се разреши употребата на полидекстроза (Е 1200) в пивото преди тази дата, е необходимо да се посочи по-ранна дата на прилагане по отношение на употребата на същата добавка в храните.
(9)
Поради това приложение II към Регламент (ЕО) № 1333/2008 следва да бъде съответно изменено.
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 юни 2012 година.